สลัดผักออกานิคร้านดังอันดับต้นๆของเชียงใหม่ ร้านยอดฮิตที่ใครต่อใครต่างพากันไปเช็คอิน ชิม แชะ เคยได้ยินชื่อเสียงร้านมานานมากกก แต่เวลาไปเชียงใหม่ทีไร ช่วงเวลาและโอกาสไม่เอื้อทุกที ทำเอาพลาดไปลองชิมร้านนี้หลายหน จนกระทั่งเมื่อวันอาทิตย์(21/6/58)จะไปทำธุระที่เชียงใหม่ เลยตั้งใจไปโดนสลัดร้านนี้สักที

ก่อนเดินทาง ลองหาข้อมูลพิกัดร้าน แล้วไปเจอเฟสบุ๊คที่เป็นofficialของทางร้าน เลยอ่านนู่นนี่นั่นในเพจของร้าน จนกระทั่ง เห็นคอมเม้นท์ที่หลายๆคน คอมเพลนการบริการ&กิริยามารยาทของพนักงาน เรื่องราคาอาหาร เรื่องอาหารที่ออกจากครัวช้า รอโต๊ะนาน ฯลฯ ทำเอาลังเลอยู่เหมือนกัน แต่หลังจากที่เก็บข้อมูลอย่างถี่ถ้วน ดูการจัดการคอมเพลนที่ลูกค้าแจ้งของทางร้าน +กับคอมเม้นท์ลูกค้ารายอื่นๆที่ชมก็มี ประมวลผลกรั่นกรอง เอาน่ะ! ไปสักครั้ง จะได้รู้ว่าจริงเท็จแค่ไหน สิบปากว่าหรือจะเท่าเราไปลองเอง ตัดสินใจล็อคเป้าหมายทันที ^^

สาขาที่ไปเป็นสาขาที่สันทราย วันที่ไปเป็นวันอาทิตย์ประมาณบ่าย2นิด ไปถึงร้าน โอ๊ะ! รถเยอะเลยแฮะ แบบนี้ที่เค้าว่ารอโต๊ะนานแสนนานจะโดนกะเรามั้ยนะ เลี้ยวรถเข้าไปที่ลานจอดรถ น้องพนักงานที่ลานจอด ก็โบกๆๆๆให้ไปจอดในช่องจอดที่ว่าง (ก็ไม่ได้หาที่จอดยากนี่นา)

เดินเข้าไปในร้าน ระหว่างนั้นมีลูกค้าเดินเข้า-ออกตลอดเวลา วันที่ไปไปกัน4คน ส่วนบริเวณของร้านอาหารจะมีทั้งโซนที่เป็นห้องแอร์ และโซนที่เป็นระเบียงเอ้าท์ดอร์ ตอนที่ไปโซนห้องแอร์โต๊ะเต็ม ก็เลยได้นั่งโซนระเบียงแทน ปกติเป็นคนขี้ร้อนมากกกกกก กังวลแค่นั่งเอ้าท์ดอร์กลัวเรื่องอากาศร้อนอย่างเดียว เดี๋ยวจะหงุดหงิดเหงื่อแตกจะทำให้กินไม่อร่อย แต่พอเดินไปถึงโต๊ะ ก็ไม่ได้เป็นอย่างที่คิดค่ะ แม้จะเป็นระเบียงที่ไม่มีแอร์ แต่ในบริเวณนั้น มีพัดลม และแอร์ตั้งพื้นคอยทำหน้าที่ให้ความเย็นแก่ลูกค้า เลยนั่งได้สบายๆ

พอนั่งลงประจำที่ พนักงานก็เดินมาพร้อมกับเมนูอาหารมาวางให้(โซนที่นั่งเป็นระเบียงด้านบนฝั่งขวาของร้าน มีพนักงานดูแล2คน ชาย1 หญิง1) ตอนที่เลือกและตัดสินใจจะสั่ง มองหาพนักงาน เอ....ไม่อยู่เลยแฮะ มองดูที่โต๊ะ มีเจ้าเครื่องกลมๆสีฟ้าวางอยู่ อ่านแล้วแปลได้ว่า"กดเรียกพนักงานได้เลยจ้า"(แปลเองตามใจค่ะ 555) พอกดปุ๊บ ไม่ถึง3นาทีค่ะ น้องพนักงานวิ่งมาที่โต๊ะอย่างไว 

ตอนที่สั่งอาหาร อาหารบางจานมีรายละเอียดในการสั่ง พอถามน้องพนักงาน ก็ให้คำแนะนำดีนะคะ ยิ้มแย้มดี เราเลือกสั่งสลัดแบบ4step คือเลือกสลัดเองในแบบที่เราต้องการ มาถึงตอนเลือกน้ำสลัด ซึ่งมีให้เลือกหลายชนิดมากกก ก็เลยสอบถามรสชาติของน้ำสลัด2ตัวที่เราสนใจ แต่ยังหาความต่างไม่ได้ เลยสอบถามน้องเค้าเพิ่มเติม น้องก็ให้ข้อมูลชัดเจนดี ช่วยในการตัดสินใจได้เยอะ ^^ 

สำหรับวันที่เราไป น้องพนักงานก็บริการดีนะคะ ยิ้มแย้ม พูดจาสุภาพ เรียกสั่งอาหาร ขอน้ำ ขอเมนูก็ไม่มีเหวี่ยงวีน หรือบูดบึ้งนะคะ หรือแม้แต่ตอนที่มาเสิร์ฟอาหาร ก็จะมีพูด"ขอโทษนะครับ/คะ ขออนุญาตเสิร์ฟชื่อเมนูอาหารครับ/ค่ะ) ทำให้ไขข้อข้องใจเรื่องการบริการ&มารยาทของพนักงานที่ได้ข้อมูลมา

มาถึงอาหารที่สั่ง/รสชาติ/ปริมาณ และราคา
อาหารที่สั่ง:
- สเต็กซี่โครงสะพานโค้ง ไซส์L (385฿)1ที่&สั่งกลับบ้าน ไซส์L อีก1ที่ ที่สั่งเมนูนี้เพราะเห็นว่าใครๆก็สั่ง เป็นเมนูrecommendedของทางร้านด้วย หลังจากที่สั่งไปไม่นานก็มาเสิร์ฟ เป็นซี่โครงยาวประมาณ1ไม้บรรทัด เสิร์ฟมา2ชิ้นใหญ่ๆ ชิ้นนึง3ซี่และอีกชิ้น2ซี่ เคียงมาด้วยสลัดผักกองโต และside dishเป็นหัวหอมทอด(ปกติจะเป็นเฟรนซ์ฟราย แต่น้องพนักงานแจ้งว่า เฟรนฟรายนี่คนสั่งเยอะทอดไม่ทัน อาจจะต้องรอถ้าต้องการจริงๆ แต่สามารถเลือกเป็นมันอบหรือ หอมทอดแทนได้) ตัวเนื้อซี่โครงเปื่อยนิดๆ หั่นง่าย เคี้ยวง่ายไม่เหนียว ข้างในนุ่มผิวข้างนอกไม่รู้ว่าทอดหรืออบมา แต่ทำให้ผิวกรอบนิดๆ ซอสที่ราดมาคล้ายซอสบาร์บีคิวโรยด้วยงาขาว รสชาติซอสเข้มข้น ทานเนื้อซี่โครงพร้อมกับผักสลัดสดๆที่เคียงมาอร่อยดี จานนี้ถูกใจคุณแม่มาก สำหรับเราคิดว่าอร่อยใช้ได้เลย ปริมาณใหญ่อลัง ราคา385฿ไม่แพงเลยค่ะ เพราะที่เคยทานๆมาปริมาณของร้านนี้พอๆกับfull rackของบางร้านที่ราคา4xx-5xx฿

- สลัดผลไม้ (175฿) จานนี้เสิร์ฟมาเก๋ๆ โดยมีผลไม้หลายๆอย่าง เช่น แอปเปิ้ล แคนตาลูป สัปปะรด แก้วมังกร มะม่วง ลูกเกด ฯลฯ หั่นชิ้นพอคำ คลุกน้ำสลัดครีมสีขาวรสหวานมันตัดกับรสผลไม้ เสิร์ฟในแคนตาลูปที่คว้านเนื้อเป็ยภาชนะ สำหรับเมนูนี้ ความเห็นส่วนตัวของเราคิดว่ารสชาติไม่ได้โดดเด่น เพราะเป็นรสชาติของผลไม้ที่อร่อยอยู่แล้ว น้ำสลัดครีมไม่ได้แตกต่างมาก แต่ในเรื่องของความแปลกตา และความดึงดูดใจในการนำเสนอทำให้อดใจไม่ได้ที่จะต้องสั่ง ส่วนราคาก็สมเหตุสมผลค่ะ เพราะเจ้าแคนตาลูปหรือเมล่อนแบบนี้ราคาปกติก็ประมาณกิโลนึง100-200฿ตามแต่สถานที่ขาย จานนี้คว้านเนื้อใส่ลงในสลัด+กับผลไม้อื่นๆ และปริมาณที่เสิร์ฟก็เยอะพอควร ราคา175฿ไม่แพงจนเกินไปค่ะ

-สเต็กหมูน้ำสลัดแอปเปิ้ล (ราคา2xx฿) จานนี้เป็นสเต็กหมู เสิร์ฟมากับสลัดผัก และไส้กรอก ส่วนside dish สามารถเลือกได้ว่าจะทานคู่กับมันบด เฟรนซ์ฟราย ฯลฯ และยังเลือกน้ำสลัดได้ด้วย จานนี้น้องชายเลือกสั่งเป็นสเต็กหมูไส้กรอกเยอรมันทานกับมันบดและเลือกน้ำสลัดแอปเปิ้ล ตอนมาเสิร์ฟนี่แอบตกใจเลย จานใหญ่อีกแล้วววว คือ เนื้อสเต็กหมูขนาดปกติ ใหญ่พอประมาณ หนาประมาณ1.5-2cm หมักพริกไทยดำ รสชาติกลางๆ ย่างมาสุกกำลังดี ไม่เหนียว ส่วนไส้กรอกที่เสิร์ฟมา รสชาติอร่อยดีค่ะ หนังข้างนอกกรุบๆ ตัวเนื้อเป็นแบบเนื้อเน้นๆ ไม่แป้ง สลัดผักที่เสิร์ฟมา เยอะจุใจคนรักผักไปเลย ตัวน้ำสลัดแอปเปิ้ลรสชาติออกหวานเปรี้ยวนิดๆหอมกลิ่นแอปเปิ้ล ส่วนมันบด อันนี้ทั้งน้องชายและเราคิดว่ารสชาติไม่ค่อยถูกใจเท่าไหร่ เฉยๆสำหรับมันบดค่ะ

-สลัดผัก 4step จานนี้เราเป็นคนสั่งค่ะ คล้ายๆกับขั้นตอนของสลัดคอนเซป คือ เลือกผักที่ต้องการ 3ชนิด+เลือกท็อปปิ้งได้5อย่าง+เลือกน้ำสลัด1อย่าง ถ้าทำแค่3step ราคาสลัดจะแค่50฿เท่านั้นจะก็ได้สบัดสไตล์เราเอง แต่ถ้ายังคิดว่าไม่พอ สามารถเพิ่มท็อปปิ้งพิเศษในstep4ได้อีก ซึ่งท็อปปิ้งพิเศษจะมีราคากำกับ เลือกอะไรก็บวกเพิ่มราคาท็อปปิ้งพิเศษตามที่เราเลือกเข้าไปเพิ่มจากราคา50฿ (*ถ้าเป็นท็อปปิ้งธรรมดาที่ให้เลือกในขั้น2 ปกติเลือกฟรีได้5อย่าง แต่ถ้าหากต้องการมากกว่านั้น จะเพิ่มอย่างละ8฿) สำหรับสลัดของเรา เลือกผักกาดแก้ว กรีนคอส ฟิลเล่ซ์ไอส์เบิร์ก และรอคเก็ต แต่รอคเก็ตหมดเลยต้องเปลี่ยนเป็นบัตเตอร์เฮดแทน เลือกท็อปไป5อย่าง น้ำสลัดเป็นน้ำสลัดราสเบอร์รี่ รสชาติออกเปรี้ยวหวาน หอมกลิ่นราสเบอร์รี่ ทานกับผักสดๆสดชื่นดีค่ะ แล้วเลือกท็อปปิ้งพิเศษเป็นไก่อบ(35฿) เนื้ออกไก่หั่นชิ้นหนาๆ เนื้อไม่แห้ง หมักพริกไทยดำได้ดีมากๆ คือรสพริกไทยดำหอมชัดเจนสุดๆ ถูกใจเลย และท็อปพิเศษอีกอย่างที่เพิ่มคือไข่กุ้ง(25฿) ก็ใส่มาเยอะดี(น่าจะประมาณเกือบๆ2ช้อนเลยมั้ง) เบ็ดเสร็จสลัดสไตล์เราราคา 50+35+25=110฿ จานใหญ่จุใจอิ่มท้องเลย

เครื่องดื่มที่สั่ง
- น้ำแอปเปิ้ลกีวี่ (จำราคาไม่ได้ค่ะ ไม่แน่ใจว่า 75/85/95฿) แก้วนี้เฉยๆค่ะ ไม่เด่น รสชาติธรรมดา

-น้ำป้องกันอัลไซเมอร์(จำราคาไม่ได้เหมือนกัน) เมนูนี้เสิร์ฟมาเก๋ดี น้ำสูตรป้องกันความจำเสื่อมสีส้มใส่ในขวดแก้วแบนมาพร้อมกับแก้วนำ้แข็งที่มีเลม่อนชิ้น น้ำเลม่อนและไซรัปใส่หลอดพลาสติคเล็กๆให้เราใส่เอง รสชาติน้ำบอกไม่ถูกว่าคืออะไรค่ะ เหมือนจะมีรสชาติ แต่ก็จืด กลิ่นน้อยๆที่ไม่ใช่ทั้งแครอท ส้ม หรืออะไรที่นึกออก 555 บอกได้แค่ แปลกๆดี เย็นจืดมีรสนิดๆ

สรุปค่ะ ไปกัน4คน อาหาร4อย่าง น้ำ2อย่าง น้ำเปล่า1ขวด และอาหารกลับบ้าน 1อย่าง ค่าเสียหาย 1,510฿
- พนักงานบริการดีค่ะ มารยาทและการพูดจาดี ยิ้มแย้ม
- รออาหารไม่นาน แต่มีตกหล่นบ้าง แต่ก็ไม่ใช่ปัญหาใหญ่ (พอดีอิ่มแล้ว สั่งของหวาน ไม่มาสักทีเลยตาม แต่น้องพนักงานแจ้งว่าในรายการไม่มี +อิ่มจนจะกินไม่ไหว เลยบอกน้องพนักงานไปว่าไม่เป็นไร)
- ราคาอาหารไม่แพงจนเกินไปค่ะเมื่อเทียบกับปริมาณ รสชาติ และคุณภาพ

ส่วนตัวถูกใจร้านนี้นะคะ ถ้าแนวออกานิค แนวสุขภาพ คิดว่าร้านนี้ราคาและรสชาติผ่านเลย มีโอกาสคงเป็นอีกร้านที่จะกลับไปซ้ำ แต่ก็ต้องดูกันต่อไปค่ะ ว่าวันที่ไปโชคดีบังเอิญไม่เจอปัญหา หรือทางร้านเค้าปรับปรุงดีขึ้นจนรักษามาตรฐานได้ดีแล้ว